DJESUWALAŊUWUY DHÄWU MATHUYUWUŊ WUKIRRIWUY
Dhuwal nhe dhu ŋurruŋuny nhäma
Mathuyuynydja gan ŋunhi dhäwu wukirri bala walalaŋ Djuw bäpurruw. Ga gämurruwnydja ŋayi ŋunhi wukirriny dhuwal dhäwuny, märr ŋayi dhu maŋutji-wurrupan walalaŋgal ŋunhi Djesuny dhuwal Maŋutji-dhunupayanhawuy, ga Walŋa-wiyinŋumirr Buŋgawa Ŋurru-warryunayŋu.
Ga ŋurruyirr'yundja ŋayi dhuwal Manymaktja Dhäwu lakaram ŋunha ŋathil mala-ŋurrkanhayŋuny yolŋuny walalany, märr ŋayi ga ŋunhi dhiyaŋiyiny warraŋulkuman lakaram ŋunhi Djesuny dhuwal mala-bunhawuy Geŋ-Daybitkuŋ ga Yipurayimguŋ ŋunhi ŋayi gan ŋäthil ŋunha Ŋäthiliŋuy Dhuyuy Djorray' lakaraŋal. Ga yaka ŋayi ŋunhi Djesu maḻŋ'thuna dhiyal dhuḏi-dhäwumiriwnydja, bili walalnydja ŋunhi wäyin-djägamirrnydja mala ga gaḏamandja yolŋu walal marrtjin muka nhanŋu buku-ŋal'yunarawnydja. Ga walalawuynydja gan ŋunhi Djuw bäpurruny yolŋu walal galkurr nhanŋun ŋunhi Maŋutji-dhunupayanhawuywun yolŋuw. Yurr ŋunhi ŋayi Djesuny dhawal-guyaŋan, walalnydja ŋanya ŋunhi Djuw bäpurruynydja yakan dharaŋana nhänha, bili walalnydja gan ŋunhi gatjpu'yurr wiripuŋuw warray Buŋgawaw Ŋurru-warryunayŋuw.
1
Djesuny dhuwal yarraṯaŋur dhiyakuwurruŋgal
The Ancestors of Jesus
Mathuyu 1.1-17
(Luk 3.23-38)
1 Dhuwandja yarraṯaŋur wäwa'mirriŋuwal, ga yan bili ga gäthu'mirriŋuwal, ga yan bili ga märi'mumirriŋuwal, ga yan bili ga yuṯawalnha bäpa'mirriŋuwal.
Dhuwandja Djesuny yarraṯaŋur, ŋunhi ŋayi Maŋutji-dhunupayanhawuy God-Waŋarrwuŋ, ŋunhi ŋayi mala-bunhawuynydja Daybitkuŋ,* ga ŋayiny Daybittja mala-bunhawuy Yipurayimguŋun.*
2 Ga ŋayiny Yipurayimdja bäpa'mirriŋu Yitjakkun,*
ga ŋayiny Yitjaktja bäpa'mirriŋu Djaykupku,*
ga Djaykuptja bäpa'mirriŋu Djudaw,* ga wäwa'mirriŋuw walalaŋ nhanukalaŋaw,
3 ga Djudany bäpa'mirriŋu Beratjku* ga Djeraw* ŋunhi maṉḏaŋ ŋäṉḏi'mirriŋuny Dayma,*
ga Beratjtja* bäpa'mirriŋu Yitjurungu,*
ga Yitjurundja bäpa'mirriŋu Rämgu,*
4 ga Rämdja bäpa'mirriŋu Minadapku,*
ga Minadaptja bäpa'mirriŋu Nätjungu,*
ga Nätjundja bäpa'mirriŋu Djalmangun,*
5 ga Djalmandja bäpa'mirriŋu Bawatjku* ga Rayap* nhanŋu Bawatjkuny ŋäṉḏi'mirriŋu,
ga ŋayiny Bawatjtja bäpa'mirriŋu Wopitku* ga ŋäṉḏi'mirriŋuny nhanŋu Ruth,
ga Wopittja bäpa'mirriŋu Djitjiw,*
6 Djitjiny bäpa'mirriŋu Daybitkun,* ŋunhi ŋayi Ŋurruḏawalaŋu buŋgawa.
Ga Daybittja ŋunhi bäpa'mirriŋu Djalamangun,* ga ŋäṉḏi'mirriŋuny nhanŋu Djalamangu yäku Bätjiba* ŋunhi ŋäthilnydja ŋayi ŋunhiyiny miyalk ḏirramuw yäkuw Yuriyaw.*
7 Ga Djalamandja bäpa'mirriŋu Riyapawamgu,*
ga ŋayiny Riyapawamdja bäpa'mirriŋu Yabitjaw,*
ga Yabitjany bäpa'mirriŋu Yätjaw,*
8 ga Yätjany bäpa'mirriŋu Djutjapatku,*
ga Djutjapattja bäpa'mirriŋu Djoramgu,*
ga Djoramdja bäpa'mirriŋu Yutjayaw,*
9 ga Yutjayany bäpa'mirriŋu Djothamgu,*
ga Djothamdja bäpa'mirriŋu Yayatjku,*
ga Yayatjtja bäpa'mirriŋu Yitjakayaw,*
10 ga Yitjakayany bäpa'mirriŋu Manatjaw,*
ga Manatjany bäpa'mirriŋu Yämungu,*
ga Yämundja bäpa'mirriŋu Djawtjayaw,*
11 ga Djawtjayany bäpa'mirriŋu Djiyawtjingu* ga wäwa'mirriŋuw mala nhanukalaŋaw, ga balanyamirriyyin ŋunhi Djotjiya ga nhanŋu gäthu'mirriŋu walal gan nhinan ŋunhili Yitjural* bala yan miriŋun walalaŋ bunan, bala bumarnha Yitjuralnhany bäpurruny, yindin dhika mari malŋ'thurr, ga wiripuwurrunhany gan ŋunhi yolŋuny walalany djaw'-djawyurra balan bitjarra wäŋalil yäkulil Babilunlila.*
12 Ga beŋuryiny dhurrwaraŋur, walalnydja ŋunhi Yitjuralpuynhany yolŋuny walalany gan ŋaŋ'ŋaŋ'thurra balan Babilunlila wäŋalil yäkulil. Dhiyaŋuwurruyiny ga mala-ŋurrkanhayŋuy maŋutji-lakaram ŋanyanhan Djesu-Christnhan dhawal-guyaŋanhawuynha.
Yo, manymak ŋayiny Djiyawtjiny* bäpa'mirriŋu Djiyalṯiyalwu,*
ga ŋayiny Djiyalṯiyalnydja bäpa'mirriŋu Djirabaybulwu,*
13 ga Djirabaybulnydja bäpa'mirriŋu Yabiyutku,*
ga Yabiyuttja bäpa'mirriŋu Yiliyakimgu,*
ga Yiliyakimdja bäpa'mirriŋu Yätjuw,*
14 ga ŋayiny Yätjuny bäpa'mirriŋu Djädukku,*
ga Djäduktja bäpa'mirriŋu Yaykimgu,*
ga Yaykimdja bäpa'mirriŋu Yiliwutku,*
15 ga Yiliwuttja bäpa'mirriŋu Yiliyatjaw,*
ga ŋayiny Yiliyatjany bäpa'mirriŋu Mathan'ku,*
ga Mathan'tja bäpa'mirriŋu Djaykupkun.*
16 Ga ŋayiny Djaykuptja bäpa'mirriŋu Djawutjipkun,* ŋunhi ŋayi Meriwnha* dhuway'mirriŋu, ga Meriny ŋäṉḏi'mirriŋu nhanŋu Djesuwnha, ŋunhi ŋayi Maŋutji-dhunupayanhawuynha.
17 Ga 14-mirr walal mala-ŋurrkanhamin nhanŋuny Yipurayimguny djamarrkuḻi', ga yan bili-i-i ga Daybitkal wapthurr, ga beŋur Daybitkalnydja walal bulu 14-mirryi yan mala-ŋurrkanhamin, yan bili-i-i ga ŋunhi walu ŋayathaŋal ŋunhi walalany Yitjuralnhan bäpurruny miriŋuynha mala djaw'-djawyurr balan wäŋalil yäkulil Babilunlila. Ga bulu beŋuryiny muka walal dhurrwaraŋur 14-mirryi yan mala-ŋurrkanhamin, ga yan bili ga ŋayin Garraynha dhawal-guyaŋan Djesu-Christnha ŋunhi ŋayi Maŋutji-dhunupayanhawuynha.
Dhiyaŋuny ga dhukarryu lakaram Djesu-Christnhan dhawal-guyaŋanhawuy
The birth of Jesus
Mathuyu 1.18-25
(Luk 2.1-7)
18 Ga ŋäṉḏi'mirriŋuny nhanŋu ŋunhi Djesuw Meriny,* miyalktja ŋayi ŋunhi dhawu'mirrnydja ḏirramuw yäkuw Djawutjipku,* ga yurrnha maṉḏa ŋunhi märranhaminany, ŋayiny ŋunhi Meriny ŋäthil yan marŋgithinany ŋunhi ŋayi yothumirriyinany Dhuyu-Birrimbirrwuŋ. 19 Ga ŋayiny ŋunhi Djawutjiptja dhuway'mirriŋuny nhanŋu Meriw, dhuwurr-dhunupa balanya yolŋu ga bitjarra ŋayi gan ŋunhi guyaŋanany ŋayi dhu yaka gora gurrupan ŋanya Meriny bukmakkal nhakun yolŋuwal walalaŋgal bala ganarrthaman ŋanya, bala ŋayi balaŋ gayulnha ŋunhi djämany bitjanayiny.
20 Ga ŋunhi ŋayi gan bitjarryiny guyaŋan, God-Waŋarrwuny dhäwu-gänhamirrnydja bunanan nhanŋu Djawutjipkuny mäwa'wurra, ga bitjarr ŋayi ŋunhi nhanukal waŋanany, “Djawutjip mala-bunhawuy Daybitkuŋ, yaka barrari märranharaw Meriwnydja. Märranhamirra maṉḏa, märr nhuŋu ŋayi dhu miyalknha, bili ŋunhiyiny yothu ŋayi ga gäma beŋur Dhuyu-Birrimbirrwuŋ gurrupanawuy. 21 Ga Meriwuŋuny dhu dhawal-guyaŋany yothuny ḏirramun, ga yäku-gurrupananawuynydja dhu ŋayi ŋunhi Djesu. Ga ŋayin dhu ga ŋunhi Djesuynha walŋakumany yolŋunhany walalany nhanŋuwuy ŋayi beŋurnydja ŋunhi walalaŋgiyingal dhuwurr-yätjŋurnydja romŋur,” bitjarra ŋayi gan ŋunhi ŋuriŋiyiny dhäwumirriynydja lakaraŋal Djawutjipkuny.
22 Ga bitjarrnydja dhuwal maḻŋ'thurr, märr walalnydja dhu yolŋuynydja walal dharaŋana dhuwali yuwalkkuman yan, ŋunhi ŋäthil gan God-Waŋarr waŋan ŋuliwitjarr djawarrkmirriwal bitjarr, 23 “Ga yuṯa dhu ḻuni miyalk yothumirriyirr, ga ḏirramun nhanukuŋ dhu ŋunhi yothuny dhawal-guyaŋi, ga yäku-lakaramany walal ŋanya dhu ga Yimannyuwal,* mayali' God-Waŋarrnydja dhuwanna limurruŋgal.”
24 Ga ŋunhi ŋayi Djawutjip rur'yurrnydja yakurrŋurnydja, bala ŋayi märraŋal Merinhany wäŋalila nhanukiyingal ŋayi, bitjarr yan bili nhakun ŋunhi God-Waŋarrwal dhäwu-gänhamirriymirriy gan lakaraŋal nhanukal. 25 Yo, ŋunhi maṉḏa märranhaminany, yurr ŋäthilnydja maṉḏa ŋunhi bäyŋu ŋula ŋorranha waŋganyŋurnydja ga ŋula galŋa-ŋayathanhaminya, yan bili ga yothu nhanŋu ḏirramu dhawal-guyaŋan. Bala Djawutjipthuny ŋanya yäku-nhirrparnydja Djesun.
* 1:1 David * 1:1 Abraham * 1:2 Isaac * 1:2 Jacob * 1:2 Judah * 1:3 Perez * 1:3 Zerah * 1:3 Tamar * 1:3 Perez * 1:3 Hezron * 1:3 Ram * 1:4 Amminadab * 1:4 Nahshon * 1:4 Salmon * 1:5 Boaz * 1:5 Rahab * 1:5 Obed * 1:5 Jesse * 1:6 David * 1:6 Solomon * 1:6 Bathsheba * 1:6 Uriah * 1:7 Rehoboam * 1:7 Abijah * 1:7 Asa * 1:8 Jehoshaphat * 1:8 Jehoram * 1:8 Uzziah * 1:9 Jotham * 1:9 Ahaz * 1:9 Hezekiah * 1:10 Manasseh * 1:10 Amon * 1:10 Josiah * 1:11 Jehoiachin * 1:11 Israel * 1:11 Babylon * 1:12 Jehoiachin * 1:12 Shealtiel * 1:12 Zerubbabel * 1:13 Abiud * 1:13 Eliakim * 1:13 Azor * 1:14 Zadok * 1:14 Achim * 1:14 Eliud * 1:15 Eleazar * 1:15 Matthan * 1:15 Jacob * 1:16 Joseph * 1:16 Mary * 1:18 Mary * 1:18 Joseph * 1:23 Immanuel